जसरी सङ्ग्रहको नामले समग्र नेपालको पछिल्लो अवस्था र त्यसपछि प्राप्त उपलब्धि र मानिसमा आएको विचलनलाई प्रतिविम्बित गर्छ त्यसैगरी यसभित्रका सबै कथाको शीर्षकले विशेष महत्व बोकेको छ । कथाको शीर्षक छनोटमा कृष्ण सचेत छन् । शीर्षक चयन, विषयवस्तुको प्रस्तुति र समापनमा कृष्णको क्षमता प्रस्टिएको छ । कति विषय कृष्णले नयाँ उठाएका छन् । ‘मौन युद्ध’ नूतन विषय हो । यस कथामा निरुत्तर र अकल्पनीय घटनाले पात्रहरू प्रताडित छन् । यस कथाका पात्रहरू अभिशप्त लाग्छन् । नेपाली समाजका लागि सर्वथा नयाँ यस विषयमा कथाकारले आफ्नो लेखनमार्फत न्याय गरेका छन् ।
